පසුගිය කාලය තුළ තමුන්නාන්සේලා පළාත් සභාවේ මහ ඇමැතිතුමා සහ මනත්‍රීවරුන්ගේ පස්සෙන් ගියා.නමුත් දැන් එතුමන්ලා ඔබගේ පස්සෙන් එනවා.ඉස්සර හිනා නොවුණු අය දැන් හිනාවෙනවා.ඉස්සර මළගෙදරකට නොගිය අය දැන් මළගෙවල් හොය හොයා යනවා.නමුත් සුදුස්සා තෝරා ගැනීම ඇත්තේ ඔබගේ අතේ යයි ජල කලමනාකරණ සහ වාරිමාර්ග ඇමැති නිමල් සිරිපාල ද සිල්වා මහතා පෙරේදා(15) ගාල්ලේදි පැවසිය.ගාල්ල බස්නැවතුම්පොළ ඉදිරිපිට පිහිටි ක්‍රීඩා මණ්ඩපයේදී පැවති ශ්‍රී ලංකා නිදහස් පක්ෂයේ ගාල්ල බලමණ්ඩල සමුළුව අමතා ඒ මහතා මේ බව කීය.එහිදී තවදුරටත් කතාකළ නිමල් සිරිපාලද සිල්වා මහතා මෙසේද කීය.මේ අවස්ථාවේ මට මතක් වෙනවා විපක්ෂයේ පාර්ලිමේන්තු මන්ත්‍රීවරයෙකු වශයෙන් 1993 පැවති පළාත් සභා මැතිවරණයේදී මම ගාල්ල මැතිවරණ කොට්ඨාසය භාරව කටයුතු කළ ආකාරය.ඒ වගේම 83 පැවති අතුරු මැතිවරණයේදී අක්මීමන මැතිවරණ කොට්ඨාසයට ඉදිරිපත් වූ රිචඩ් පතිරණ මැතිතුමාගේ මැතිවරණ කටයුතු කළ ආකාරය.අනූව දශකයේදී ගාල්ල මැතිවරණ කොට්ඨාසයත් දේශපාලන වශයෙන් අපට විරුද්ධව එජාපයට ඡන්දය දෙන විශාල පිරිසක් හිටපු මැතිවරණ කොට්ඨාසයක්.නමුත් අද වනවිට ඒ තත්ත්වය ඔබතුමන්ලා විසින් වෙනසන් කොට ශ්‍රී ලංකා නිදහස් පක්ෂයේ බලකොටුවක් බවට පත්කර තියනවා.මහින්ද රාජපක්ෂ ජනාධිපතිතුමාගේ ධූරදර්ශි දේශපාලන දර්ශනය යටතේ ක්‍රියාත්මක වන වැඩපිළිවෙළ තුළින් ගාල්ල මැතිවරණ කොට්ඨාසයත් උඩුකුරු යටිකුරු කර ශ්‍රී ලංකා නිදහස් පක්ෂය ප්‍රධානසන්ධානයේ ශක්තිමත් බලකොටුවක් බවට පත්කර ගැනීමට හැකිවී තියනවා.දැන් අපට තියෙන්නේ මේ අප ලබාගත් දේශපාලන ජයග්‍රහණය ගිලිහී යාමට ඉඩ නොදී තවත් ශක්තිමත් කර ඉදිරියට ගෙන යාමයි.ගාල්ල කියන්නේ ඓතිහාසික නගරයක්.ඒ වගේම ජනාධිපතිතුමාගේ සංවර්ධන වැඩපිළිවෙළ යටතේ ආසියාවේ ආශ්චර්ය බවට ශ්‍රී ලංකාව පරිවර්තනය කිරීම සඳහා යන ගමනේදී ගාල්ල දිස්ත්‍රික්කයට විශේෂ ස්ථානයක් හිමි වී තියනවා.සංචාරක පුරයක් හැටියට ඒ වගේම විදේශ ආයෝජකයන් ආකර්ශණය කරගන්නා දිස්ත්‍රික්කයක් හැටියට අපට විශාල වැඩ කොටසක් ඉදිරි කාලයේදී කිරීමට සිදුවී තියනවා.එදා හිස් වී තිබූ සංචාරක හෝටල් සංචාරක ව්‍යාපාර යටතේ අද ඉතා ශීඝ්‍රයෙන් දියුණු වෙමින් අලුත් පරම්පරාවට රැකීරක්ෂා සපයන ස්ථානයක් බවට පත්කොට ඔබට විශාල ආස්වාදයක් ගෙන දෙන පරිදි සංචාරක ව්‍යාපාරය දියුණු කිරීමට අපේ රජය කටයුතු කරනවා.ඒ වගේම විශාල උගතුන් පිරිසක් දකුණේ ඉන්නවා.ගාල්ල දිසාව උගතුන්ගේ පාරාදීසයක්.උගතුන් විතරක් නෙවෙයි වාමාංශික දේශපාලනය සහ ප්‍රගතිශීලි දේශපාලනය මුළු මහත් ශ්‍රී ලංකාව තුළ ප්‍රචලිත කළේ දකුණෙන්.දකුණින් බිහිවූ විශිෂ්ට දේශපාලනඥයින් ඒ කටයුත්ත කළා.ගාල්ල මැතිවරණ කොට්ඨාසය විවිධ ජාතීන් ජීවත්වන කොට්ඨාසයක්.